Ayodeji Ibrahim Balogun yɛ Nigeria ndwontownyi kɛse a dodowara nyim no Wizkid. Ɔyɛ ndwontownyi bi a, no mbɔdzembɔ wɔ ndwontow mu no ntsi, ɔmmfa abawdobɔdze nnyɛ hwee. Ebibir mu na aborɔkyir abawdobɔdze akɛse nyinara no, Wizkid etum agye bi da.
Memenda Mumu 10, 2022 no, nna ɔwɔ dwumadzi kɛse kɛse bi wɔ Ɔhene Djan Agoprama a ɔwɔ Nkran, Ghana hɛn kurowpɔn mu. Dwumadzi no baa do dze, naaso nna Ghanafo, tsitsir Wizkid n’adɔfo na n’ekyirtaafo nyinara enyi da kwan dɛ ɔbɛba abɛgyegye hɔn enyi dɛ mbrɛ daa daa ɔyɛ no, naaso nsa enntum annkɛka papa ma anngye kyerɛdɛ; Wizkid edzi n’adɔfo na n’ekyirtaafo nyinara hweambɔ a abɛdan twapea a Ghana ndwontow adɔfo nyinara rowe bi.
Ɔbaa no dɛm no, Ghanafo bo fuwii a nna adan akasakasa wɔ abaɛfor sohyial midia prama ahorow do. Akasakasa a Ghanafo rekasakasa wɔ abaɛfor sohyial midia prama ahorow do no na etwa Wizkid na n’apamfo asomu ma wɔdze akyɛwpa na nhyehyɛɛ fofor a ɔfa dwumadzi no ho abɔto gua no. Wizkid dze dwumadzi no a oenntum ammba ase bi no ne nhyehyɛɛ fofor yi bɔtoo gua da a dwumadzi no ammba do no n’adzekyee Kwesida Mumu 11, 2022.
Akyɛwpa na nhyehyɛɛ fofor no mu no, iyi nye dza ɔaka:
“Ghana yɛ ɔman a ɔda m’akoma do papaapa. Dza odzi kan, mepɛ dɛ medze akyɛwpa ma m’adɔfo nyinara! Hom nyina nyim dɛ mennkɛyɛ biribi ber a siantsir mapa biara nntaa ekyir. Me dzin Wizkid yɛ adze bi a minndzi ho agor! Mifi m’akoma mu pa obiara a ɔbɔɔ mbɔdzen baa dwumadzi no ase ndeda ewimbir no kyɛw. Nna mayɛ krado dɛ mibedzi dwuma no. Mbom, meserɛ hom dɛ hom ntse ase dɛ pɔw biara a mefae no, modwenee dɛ mebɛhyɛ m’ekyirtaafo enyimnyam na mefaa pɔw a ɔtse dɛm osiandɛ ɔyɛ adze papa a nna otwar dɛ meyɛ. Me tsir annyɛ yie, kɛpem da a otwar dɛ nna midzi dwuma no, nna bambɔ na dwumadzi no no ho ntotoe nndzi mu. Iyi siiw me kwan dɛ medze dwumadzi a otu huam pɛ dɛw ma m’ekyirtaafo. Emi na m’apamfo gu do araa reyɛ edwuma dɛ yɛdze dwumadzi a ɔtse apɔw ma me Ghana anwanwafo ekyirtaafo. Ɔbɛyɛ hɛn nko, emi na ɔwo. Da a dwumadzi no bɛba do na no mu nsɛm biara no, ɔnam kwan do reba a ɔnnkɛkyɛr. Modɔ hom💙
Iyi nye asɛm huahuam a Wizkid dze too gua maa n’adɔfo na n’ekyirtaafo nyinara.
